טור מנוקד אבן העזר ב


לִישָׁא אִשָּׁה הַהוֹגֶנֶת לוֹ, וְעִם מִי רָאוּי לִישָׁא, וְאִם צָרִיךְ לִבְדּוֹק עַתָּה אַחַר הַבָּא לִישָׁא

רמזי הסעיפים
 עוֹנֵשׁ הַנּוֹשֵׂא אִשָּׁה שֶׁיֵּשׁ בָּהּ שֶׁמֶץ פִּסּוּל
 אֵיזֶהוּ סִימָן הַיַּחַס
 דִּין מִשְׁפָּחָה שֶׁנִּתְעָרֵב בָּהּ סָפֵק פָּסוּל
 אִישׁ אוֹ אִשָּׁה הַבָּאִים לִנָּשֵׂא אִם צָרִיךְ לִבְדּוֹק אַחֲרֵיהֶם
 אֵי זֶה כֹּהֵן אֹכֵל בִּתְרוּמָה דְאוֹרַיְיתָא
 שְׁתֵּי מִשְׁפְּחוֹת הַמִּתְגָּרוֹת זוֹ בְּזוֹ
 וּמִי שֶׁהוּא בַּעַל מְרִיבָה אוֹ עַז פָּנִים אוֹ שֶׁנּוֹתֵן שֵׁמֶץ פִּסּוּל בַּאֲחֵרִים אוֹ שֶׁהוּא אַכְזָרִי וְאֵינוֹ גּוֹמֵל חֶסֶד
 מִי שֶׁקּוֹרִין אוֹתוֹ מַמְזֵר אוֹ פִּסּוּל אַחֵר וְשׁוֹתֵק
 מִשְׁפָּחָה שֶׁקָּרָא עָלֶיהָ עַרְעָר
 בַּת מִי יִשְׁתַּדֵּל לִישָׁא
 עַל אֵיזֶה עַם הָאָרֶץ אָמְרוּ שֶׁהֵם שֶׁקֶץ וְכוּ'
 לֹא יִשָּׂא אָדָם מִמִּשְׁפַּחַת מְצֹרָעִים אוֹ נִכְפִּין
 עַם הָאָרֶץ לֹא יִשָּׂא כֹּהֶנֶת
 לֹא יִשָּׂא בָּחוּר זְקֵנָה וְלֹא זָקֵן יַלְדָּה
 לֹא יִשָּׂא אִשָּׁה וְדַעְתּוֹ לְגָרְשָׁהּ
 לֹא יִשָּׂא אִשָּׁה בַּמְּדִינָה זוֹ וְיֵלֵךְ וְיִשָּׂא אִשָּׁה בִּמְדִינָה אַחֶרֶת

טור המנוקד
לֹא יִשָּׂא אָדָם אִשָּׁה אֶלָּא הוֹגֶנֶת לוֹ.
פֵּרוּשׁ - שֶׁלֹּא יְהֵא בָּהּ שׁוּם פְּסוּל.
שֶׁכָּל הַנּוֹשֵׂא אִשָּׁה שֶׁאֵינָהּ הוֹגֶנֶת לוֹ, כְּשֶׁהַקָּדוֹשׁ בָּרוּךְ הוּא מֵעִיד עַל הַשְּׁבָטִים אֵינוֹ מֵעִיד עָלָיו.
וּכְאִלּוּ חֲרָשׁוֹ לָעוֹלָם כֻּלּוֹ וּזְרָעוֹ מֶלַח.
פֵּרוּשׁ, שֶׁמֵּבִיא שְׁמָמָה לָעוֹלָם.
וְהַוְיָין לוֹ בָּנִים שֶׁאֵינָם מְהֻגָּנִים.
אֵלִיָּהוּ כּוֹפְתוֹ וְהַקָּדוֹשׁ בָּרוּךְ רוֹצְעוֹ
וְאֵין הַקָּדוֹשׁ בָּרוּךְ הוּא מַשְׁרֶה שְׁכִינָתוֹ אֶלָּא עַל מִשְׁפָּחוֹת מְיֻחָסוֹת.
פֵּרוּשׁ - שֶׁאֵין בָּהֶן שֶׁמֶץ פְּסוּל. וְאֵיזֶהוּ סִימָן הַיַּחַס? זֶה הַשּׁוֹמֵעַ חֶרְפָּתוֹ וְשׁוֹתֵק, דְּאָמַר רַב אַדָּא: יַחְסוּתָא דְבָּבֶל שְׁתִיקוּתָא.
מִכָּל מָקוֹם מִשְׁפָּחָה שֶׁנִּתְעָרֵב בָּהּ סָפֵק פְּסוּל אֵין צָרִיךְ לְרַחֲקָהּ, שֶׁכֻּלָּן טְהוֹרִים לְעָתִיד לָבוֹא.
בַּמֶּה דְּבָרִים אֲמוּרִים? לְיִשְׂרָאֵל, אֲבָל כֹּהֵן לֹא יִשָּׂא מֵהֵן, כְּדִלְקַמָּן.

וְכָל הָאֲרָצוֹת סְתָמָן בְּחֶזְקַת כַּשְׁרוּת הֵן עוֹמְדוֹת, וְאִישׁ אוֹ אִשָּׁה שֶׁבָּאוּ לִנָּשֵׁא אֵין צָרִיךְ לִבְדֹּק אַחֲרֵיהֶם כְּלָל.
אֲבָל רַשִׁ"י פֵּרֵשׁ, אִישׁ שֶׁבָּא לִשָּׂא אִשָּׁה, צָרִיךְ לִבְדֹּק אַחֲרָיו קֹדֶם שֶׁיַּשִּׁיאוּהוּ.
וְכֵן כָּתַב הָרַמַ"ה - וּפֵרֵשׁ הָא דְּאָמַר 'כָּל הַמִּשְׁפָּחוֹת בְּחֶזְקַת כַּשְׁרוּת', הַיְנוּ מָאן דְּאִית לֵיהּ חֶזְקַת כַּשְׁרוּת אֵין צָרִיךְ לִבְדֹּק אַחֲרָיו, אֲבָל מָאן דְּלֵית לֵיהּ חֶזְקַת כַּשְׁרוּת, כְּגוֹן שֶׁאֵין מִשְׁפַּחְתּוֹ יְדוּעָה, צָרִיךְ רְאָיָה לְיֻחֲסִין.
וְאֵין עֵד אֶחָד נֶאֱמָן. אַף עַל פִּי דְּלָא הֻזְהֲרוּ כְּשֵׁרוֹת מִלִּנָּשֵׁא לַפְּסוּלִים, הַנֵּי מִלֵּי פְּסוּלֵי כְּהֻנָּה, אֲבָל פְּסוּלֵי קָהָל, אִם בָּא לִשָּׂא יִשְׂרְאֵלִית לֹא שַׁבְקִנָּן עַד דְּמַיְתֵי רְאָיָה, שֶׁמָּא עֶבֶד הוּא, עַד כָּאן.
וְלִי נִרְאֶה דְּלִישְׁנָא 'דְּכָל הַמִּשְׁפָּחוֹת בְּחֶזְקַת כַּשְׁרוּת' אֵינוֹ מַשְׁמָע כִּדְבָרָיו דְּאַיְּרִי בְּמָאן דְּאִית לֵיהּ חֲזָקָה.

וְרַבֵּנוּ תַּם פֵּרֵשׁ - שֶׁאֵין בְּדִיקָה אֶלָּא לִכְהֻנָּה. וּדְקְתָּנִי 'הַנּוֹשֵׂא צָרִיךְ שֶׁיִּבְדֹּק בְּאַרְבַּע אִמּוֹתֶיהָ', פֵּרוּשׁ שֶׁאֵין בְּנוֹ כָּשֵׁר לְשַׁמֵּשׁ עַל הַמִּזְבֵּחַ, וְאֵין בִּתּוֹ כְּשֵׁרָה לְכֹהֵן הַמְּשַׁמֵּשׁ עַל הַמִּזְבֵּחַ, אֶלָּא אִם כֵּן יִשָּׂא אִשָּׁה בְּדוּקָה.
וַאֲפִלּוּ לִכְהֻנָּה, דַּוְקָא הָאִישׁ בּוֹדֵק אַחַר הָאִשָּׁה, אֲבָל אִשָּׁה כֹּהֶנֶת אֵינָהּ צְרִיכָה לִבְדֹּק אַחַר הָאִישׁ, שֶׁלֹּא הֻזְהֲרוּ כְּשֵׁרוֹת לִנָּשֵׁא לַפְּסוּלִין אֲבָל לְיֻחֲסִין שֶׁאֵין בּוֹ צַד כְּהֻנָּה, לֹא בָּעֵי בְּדִיקָה, עַד כָּאן.
וּמַשְׁמַע מִדְּבָרָיו דִּלְיוּחֲסֵי כְּהֻנָּה בָּעֵי בְּדִיקָה.
וְכֵן כָּתַב הָרַמְבַּ"ם זַ"ל: כָּל הַכֹּהֲנִים בַּזְּמַן הַזֶּה בְּחֶזְקַת כֹּהֲנִים הֵם, וְאֵינָם אֳכָלִין אֶלָּא בְּקָדְשֵׁי הַגְּבוּל, וְהוּא שֶׁיִּהְיֶה תְּרוּמָה שֶׁל דִּבְרֵיהֶם, כְּגוֹן חַלָּה וּתְרוּמָה בַּזְּמַן הַזֶּה אֲבָל תְּרוּמָה שֶׁל תּוֹרָה אֵין אוֹכְלִין אוֹתָהּ אֶלָּא כֹּהֵן מְיֻחָס.
וְאֵיזֶהוּ כֹּהֵן מְיֻחָס? שֶׁהֵעִידוּ לוֹ שְׁנֵי עֵדִים שֶׁהוּא כֹּהֵן בֶּן פְּלוֹנִי הַכֹּהֵן וּפְלוֹנִי בֶּן פְּלוֹנִי הַכֹּהֵן עַד אִישׁ שֶׁאֵין צָרִיךְ בְּדִיקָה, וְהוּא שֶׁשִּׁמֵּשׁ עַל גַּבֵּי מִזְבֵּחַ, שֶׁאִלּוּ לֹא בָּדְקוּ בֵּית דִּין הַגָּדוֹל אַחֲרָיו לֹא הָיוּ מַנִּיחִין אוֹתוֹ לַעֲבֹד, עַד כָּאן.

וְנִרְאֶה דְּאַפִילוּ לְיוּחֲסֵי כְּהֻנָּה אֵין צָרִיךְ בְּדִיקָה, דְּהָא מַסִּיק עַל הַהִיא מִשְׁנָה דְּהַנּוֹשֵׁא אִשָּׁה צָרִיךְ לִבְדֹּק בְּאַרְבַּע אִמּוֹתֶיהָ, אָמַר רַב יְהוּדָה אָמַר רַב: זוֹ דִּבְרֵי רַבִּי מֵאִיר; אֲבָל חֲכָמִים אוֹמְרִים, כָּל הַמִּשְׁפָּחוֹת בְּחֶזְקַת כְּשֵׁרוֹת הֵן.
וְאָמַר רַב אֲחָא בַּר גּוּרְיָא אָמַר רַב: אִם קָרָא עָלָיו עַרְעַר, צָרִיךְ לִבְדֹּק אַחֲרָיו.
אַלְּמָא דְּמִסְּתָמָא אֵין צָרִיךְ שׁוּם בְּדִיקָה.
וּמִיהוּ אֶפְשָׁר אַף עַל גַּב דְּלְחֲכָמִים אֵין צָרִיךְ בְּדִיקָה, הֲלָכָה כִּסְתָם מִשְׁנָה שֶׁצָּרִיךְ בְּדִיקָה לִכְהֻנָּה בְּאִשָּׁה.

כְּתַב הָרַמְבַּ"ם זַ"ל: אַף עַל גַּב שֶׁכָּל הַמִּשְׁפָּחוֹת בְּחֶזְקַת כְּשֵׁרוֹת הֵן וּמֻתָּר לִשָּׂא מֵהֶם לְכַתְּחִלָּה, שְׁתֵּי מִשְׁפָּחוֹת מִתְגָּרוֹת זוֹ בְּזוֹ תָּמִיד, אוֹ מִשְׁפָּחָה שֶׁהִיא בַּעֲלַת מַצָּה וּמְרִיבָה תָּמִיד, אוֹ אִישׁ שֶׁהוּא מַרְבֶּה מְרִיבָה תָּמִיד עָם הַכֹּל וְהוּא עַז פָּנִים בְּיוֹתֵר, חוֹשְׁשִׁין לָהֶם וְרָאוּי לְהִתְרַחֵק מֵהֶם, שֶׁאֵלּוּ הֵן סִימָנֵי פַּסְלוּת.
וְכֵן כָּל הַפּוֹסֵל אֲחֵרִים תָּמִיד, כְּגוֹן שֶׁנּוֹתֵן שֶׁמֶץ פְּסוּל בְּמִשְׁפָּחוֹת אוֹ בִּיחִידִים וְאוֹמֵר עֲלֵיהֶן שֶׁהֵם מַמְזֵרִים, חוֹשְׁשִׁין לוֹ שֶׁמָּא מַמְזֵר הוּא.
וְאִם אוֹמֵר עֲלֵיהֶם שֶׁהֵם עֲבָדִים – חוֹשְׁשִׁין לוֹ שֶׁמָּא עֶבֶד הוּא, שֶׁכָּל הַפּוֹסֵל בְּמוּמוֹ פּוֹסֵל.
וְכֵן מִי שֶׁיֵּשׁ בּוֹ עַזּוּת פָּנִים וְאַכְזָרִיּוּת וְשׂוֹנֵא הַבְּרִיּוֹת וְאֵינוֹ גּוֹמֵל חֶסֶד, חוֹשְׁשִׁין לוֹ שֶׁמָּא גִּבְעוֹנִי הוּא, שֶׁסִּימָנֵי יִשְׂרָאֵל עָם קָדוֹשׁ – בַּיְשָׁנִין רַחֲמָנִים וְגוֹמְלֵי חֶסֶד.

כָּל שֶׁקּוֹרִין לוֹ מַמְזֵר אוֹ נָתִין אוֹ חָלָל אוֹ עֶבֶד וְשׁוֹתֵק, חוֹשְׁשִׁין לוֹ וּלְמִשְׁפַּחְתּוֹ וְאֵין נוֹשְׁאִין מֵהֶם נָשִׁים בְּלֹא בְּדִיקָה.
וְכֵן כָּל מִשְׁפָּחָה שֶׁקָּרָא עָלֶיהָ עַרְעָר.
וְהוּא שֶׁיָּעִידוּ שְׁנַיִם שֶׁנִּתְעָרֵב בָּהֶם מַמְזֵר אוֹ חָלָל אוֹ שֶׁיֵּשׁ בָּהֶן עַבְדוּת, הֲרֵי זוֹ סָפֵק.
וְאִם מִמִּשְׁפְּחוֹת כֹּהֲנִים לֹא יִשָּׂא (ישראל) אִשָּׁה מִמֶּנָּה עַד שֶׁיִּבְדֹּק עָלֶיהָ אַרְבַּע אִמָּהוֹת שֶׁהֵן שְׁמוֹנֶה: אִמָּהּ וְאֵם אִמָּהּ וְאֵם אָבִי אִמָּהּ וְאֵם אֵם אָבִי אִמָּהּ, וְכֵן הוּא בּוֹדֵק עַל אֵם אָבִיהָ וְאֵם אֵם אָבִיהָ וְאֵם אָבִי אָבִיהָ וְאֵם אֵם אָבִי אָבִיהָ.
וְאִם הַמִּשְׁפָּחָה שֶׁקּוֹרִין עָלֶיהָ עַרְעָר לְוִיִּים אוֹ יִשְׂרְאֵלִים, מוֹסִיף לִבְדֹּק זוּג אֶחָד, וְנִמְצָא בּוֹדֵק עֶשֶׂר אִמָּהוֹת, שֶׁהָעֵרוּב בַּלְּוִיִּים וְיִשְׂרְאֵלִים יוֹתֵר מִבְּכֹהֲנִים.
אֲבָל אֵין צָרִיךְ לִבְדֹּק בְּמִשְׁפַּחַת הָאָב שֶׁל אִשָּׁה אַף עַל פִּי שֶׁקָּרָא עָלֶיהָ עַרְעָר.
וְאִשָּׁה הֲנִיסֵת לָהֶם אֵין צְרִיכָה לִבְדֹּק, שֶׁלֹּא הֻזְהֲרוּ כְּשֵׁרוֹת לִנָּשֵׁא לַפְּסוּלִים, עַד כָּאן.

מָה שֶׁכָּתַב: כָּל שֶׁקּוֹרִין לוֹ מַמְזֵר אוֹ נָתִין וְכוּ', פֵּרֵשׁ רִ"י זַ"ל, הַיְנוּ דַּוְקָא כְּשֶׁנִּתְעָרֵב בַּמִּשְׁפָּחָה מַמְזֵר אוֹ נָתִין, וְאֶחָד מִן הַמִּשְׁפָּחָה קוֹרְאִים אוֹתוֹ מַמְזֵר אוֹ נָתִין וְשׁוֹתֵק, אָז הָוֵי הוֹכָחָה שֶׁהוּא הוּא, אֲבָל אָדָם בְּעָלְמָא שֶׁקּוֹרִין אוֹתוֹ מַמְזֵר אוֹ נָתִין וְשׁוֹתֵק, לֹא הַוְיָא שְׁתִיקָתוֹ הוֹדָאָה.

לְעוֹלָם יִשְׁתַּדֵּל אָדָם לִשָּׂא בַּת תַּלְמִיד חָכָם וּלְהַשִּׂיא בִּתּוֹ לְתַלְמִיד חָכָם, שֶׁאִם מֵת אוֹ גּוֹלֶה מֻבְטָח לוֹ שֶׁיִּהְיוּ בָּנָיו תַּלְמִידֵי חֲכָמִים.
לֹא מָצָא בַּת תַּלְמִיד חָכָם, יִשָּׂא בַּת גְּדוֹלֵי הַדּוֹר.
לֹא מָצָא בַּת גְּדוֹלֵי הַדּוֹר, יִשָּׂא בַּת רָאשֵׁי כְּנֵסִיּוֹת.
לֹא מָצָא בַּת רָאשֵׁי כְּנֵסִיּוֹת, יִשָּׂא בַּת גַּבָּאֵי צְדָקָה.
לֹא מָצָא בַּת גַּבָּאֵי צְדָקָה, יִשָּׂא בַּת מְלַמְּדֵי תִּינוֹקוֹת.
וְאַל יַשִּׂיא בִּתּוֹ לְעַם הָאָרֶץ, וְלֹא יִשָּׂא בַּת עַמֵּי הָאָרֶץ, שֶׁהֵן שֶׁקֶץ וּנְשׁוֹתֵיהֶן שֶׁקֶץ וְעַל בְּנוֹתֵיהֶן הוּא אוֹמֵר "אָרוּר שֹׁכֵב עִם כָּל בְּהֵמָה".
וְלֹא בְּכָל עַמֵּי הָאָרֶץ קָאָמַר, אֶלָּא בְּמִי שֶׁהוּא חָשׁוּד לַעֲבֹר לְהַכְעִיס.

לֹא יִשָּׂא אָדָם אִשָּׁה לֹא מִמִּשְׁפְּחוֹת מְצֹרָעִים וְלֹא מִמִּשְׁפְּחוֹת נִכְפִּין.
וְהוּא שֶׁהֻחְזְקוּ שָׁלוֹשׁ פְּעָמִים שֶׁיָּבֹאוּ בְּנֵיהֶם כָּךְ, אֲבָל אִם לֹא הֻחְזְקוּ אֶלָּא שְׁתֵּי פְּעָמִים שָׁרִי.

עַם הָאָרֶץ לֹא יִשָּׂא כֹּהֶנֶת, וְאִם נָשָׂא – אֵין זִוּוּגָם עוֹלֶה יָפֶה, שֶׁתָּמוּת  הִיא אוֹ הוּא מְהֵרָה אוֹ תַּקָּלָה יָבוֹא בֵּינֵיהֶם.
אֲבָל תַּלְמִיד חָכָם שֶׁנּוֹשֵׂא כֹּהֶנֶת הֲרֵי זֶה נָאֶה וּמְשֻׁבָּח, תּוֹרָה וּכְהֻנָּה בְּמָקוֹם אֶחָד.

לֹא יִשָּׂא בָּחוּר זְקֵנָה וְלֹא זָקֵן יַלְדָּה, שֶׁדָּבָר זֶה גּוֹרֵם לִזְנוּת.

לֹא יִשָּׂא אָדָם אִשָּׁה וְדַעְתּוֹ לְגַרְשָׁהּ.
וְכָתַב הָרַמְבַּ"ם זַ"ל: וְאִם הוֹדִיעָהּ תְּחִלָּה שֶׁהוּא נוֹשֵׂא אוֹתָהּ לְיָמִים יְדוּעִים, מֻתָּר.

לֹא יִשָּׂא אָדָם אִשָּׁה בִּמְדִינָה זוֹ וְיֵלֵךְ וְיִשָּׂא אִשָּׁה בִּמְדִינָה אַחֶרֶת, שֶׁמָּא יִזְדַּוְּגוּ הַבָּנִים זֶה לָזֶה וְנִמְצָא אַח נוֹשֵׂא אֲחוֹתוֹ.
וְאָדָם גָּדוֹל שֶׁשְּׁמוֹ יָדוּעַ וְזַרְעוֹ מְפֻרְסָם אַחֲרָיו, מֻתָּר.